মঙ্গলবার সন্ধ্যায় ইস্টবেঙ্গল মাঠে দ্য টেলিগ্রাফ আয়োজিত অনুষ্ঠানের মঞ্চে ১২ নম্বর লেখা লাল-হলুদ জার্সি পরে বললেন, ‘‘দিল্লিতে কলেজে পড়ার সময় আমি নিয়মিত ফুটবল খেলতাম। অনেকেই হয়তো জানেন না আমার প্রিয় ক্লাব জেসিটি এবং ইস্টবেঙ্গল! কারণ, পঞ্জাবের প্রচুর ফুটবলার সেই সময় ইস্টবেঙ্গলে খেলতেন।’’ পাশে দাঁড়ানো অভিনেত্রী কাজলও তখন বিস্মিত শাহরুখের ফুটবল-প্রীতির কথা শুনে।
সদ্য মুক্তি পাওয়া চলচ্চিত্রের প্রচারে ঝটিকা সফরে মঙ্গলবারই কলকাতায় এসেছেন শাহরুখ। ইস্টবেঙ্গল মাঠে তাঁর পৌঁছনোর কথা ছিল সন্ধ্যা সাতটা নাগাদ। কিন্তু কিংগ খান এলেন প্রায় দেড় ঘণ্টা পরে। তবে তার অনেক আগে থেকেই গ্যালারি ভরে গিয়েছিল। ইস্টবেঙ্গল মাঠে কলকাতা লিগের ম্যাচ থাকলে যেমন দর্শকদের লম্বা লাইন পড়ে ইডেন গার্ডেন্সের উল্টো দিকে বটতলার সামনে থেকে, একই ছবি দেখা গেল মঙ্গলবার সন্ধ্যায়। কিন্তু নায়কের দেখা নেই। হাজার পনেরো দর্শক যখন অধৈর্য হয়ে পড়ছেন, তখন প্রবেশ কিংগ খানের। কালো স্যুট পরে কাজলকে সঙ্গে নিয়ে মঞ্চে উঠে প্রথমেই দেরি হওয়ার জন্য ক্ষমা চেয়ে দর্শকদের মনজয় করলেন। এরপর তিনি যখন নিজেকে ইস্টবেঙ্গল সমর্থক বললেন, মুহূর্তের মধ্যে যুবভারতীর ডার্বির পরিবেশ তৈরি হল লাল-হলুদ মাঠে! অনুষ্ঠানের অনেক থেকেই ইস্টবেঙ্গলের সদস্য গ্যালারিতে পাশাপাশি ঝুলছিল লাল-হলুদ পতাকা এবং শাহরুখের ছবি। এবার পতাকা ও প্রিয় নায়কের ছবি নিয়ে যে উন্মাদনা দেখা গেল, সেটা একমাত্র যুবভারতীতে মোহনবাগানের বিরুদ্ধে দো দ‌ং হিউন-রা গোল করার পরেই দেখা যায়।
বাদশার এই আবেগ সম্ভবত ছুঁয়ে গিয়েছিল ইস্টবেঙ্গল ক্লাবের প্রসিডেন্ট প্রণব দাশগুপ্তকেও। সাম্মানিক সদস্যপদ দেওয়ার পর শাহরুখকে ইস্টবেঙ্গলের অধিনায়ক হওয়ার প্রস্তাব দিলেন! ইস্টবেঙ্গল দলকে আসন্ন টুর্নামেন্টের জন্য শুভেচ্ছা জানিয়ে বল-এ সই করতে করতে শাহরুখ বললেন, ‘‘ইস্টবেঙ্গলের ম্যাচ দেখতে আশা করি আমাকে আর টিকিট কাটতে হবে না। এবার থেকে মেম্বারশিপ কার্ড নিয়েই ঢুকে পড়ব মাঠে।’’ সঙ্গে যোগ করলেন, ‘‘আমি গর্বিত ইস্টবেঙ্গল আমাকে এই সম্মান দেওয়ায়। এর পরেই এক নিঃশ্বাসে টানা পাঁচবার ইস্টবেঙ্গল...ইস্টবেঙ্গল...বলে মাতিয়ে দিলেন। আর হারিয়ে দিলেন কাজলকে! কারণ, সাম্মানিক সদস্যপদ এবং লাল-হলুদ জার্সি ও উত্তরীয় উপহার হাতে নিয়ে কাজল যে তিনবার ইস্টবেঙ্গল বলেই রণে ভঙ্গ দিলেন!